
ประกาศองค์การบริหารส่วนตำบลตะโละหะลอ
เรื่อง  การรับลงทะเบียนผู้มีสิทธิรับเงินสวัสดิการเบี้ยความพิการ

เพื่อดำเนินการตามโครงการจัดสวัสดิการเบี้ยความพิการ ประจำปีงบประมาณ พ.ศ. ๒๕๕๘
...................................................


ตามที่กระทรวงมหาดไทยได้ออกประกาศระเบียบว่าด้วยหลักเกณฑ์การจ่ายเงินเบี้ยความพิการให้คนพิการขององค์กรปกครองส่วนท้องถิ่น พ.ศ. ๒๕๕๓ หมวด ๒ ขั้นตอนการยื่นคำขอ ข้อ ๗ กำหนดให้ภายในเดือนพฤศจิกายนของทุกปีให้คนพิการลงทะเบียนและยื่นคำขอรับเงินเบี้ยความพิการในปีงบประมาณถัดไปด้วยตนเองต่อองค์กรปกครองส่วนท้องถิ่นที่ตนมีภูมิลำเนา นั้น


เพื่อให้การดำเนินการรับคำขอขึ้นทะเบียนคนพิการเพื่อรับเงินเบี้ยความพิการตามระเบียบดังกล่าวเป็นไปด้วยความเรียบร้อย องค์การบริหารส่วนตำบลตะโละหะลอ จึงขอประกาศให้ผู้พิการไปติดต่อคำร้องขอขึ้นทะเบียน ตั้งแต่วันที่ ๑ - ๓๐ พฤศจิกายน ๒๕๕๖ โดยผู้พิการที่จะมีสิทธิได้รับเบี้ยความพิการจะต้องมีคุณสมบัติและดำเนินการดังนี้
๑. คุณสมบัติของผู้มีสิทธิได้รับเงินเบี้ยความพิการ
๑. มีสัญชาติไทย
๒. มีภูมิลำเนาอยู่ในเขตองค์กรปกครองส่วนท้องถิ่นตามทะเบียนบ้าน
                               ๓. มีบัตรประจำตัวผู้พิการ


๒. ขั้นตอนการยื่นคำขอและวิธีการพิจารณาคุณสมบัติผู้มีสิทธิได้รับเงินเบี้ยความพิการ
                        ให้คนพิการที่มีความประสงค์ขอรับเบี้ยความพิการดำเนินการดังนี้


๒.๑ คนพิการที่มีคุณสมบัติตามที่กำหนดต้องมายื่นคำขอรับเงินสวัสดิการเบี้ยความพิการต่อองค์การบริหารส่วนตำบลตะโละหะลอ โดยจัดให้มีการลงทะเบียนผู้มีสิทธิรับเงินเบี้ยความพิการรายใหม่ที่ยังไม่เคยลงทะเบียนมาก่อน รวมทั้งคนพิการที่ย้ายภูมิลำเนาเข้ามาใหม่ ในพื้นที่องค์การบริหารส่วนตำบล             ตะโละหะลอ ซึ่งยังไม่ได้ขึ้นทะเบียน ตามข้อ ๘ แห่งระเบียบกระทรวงมหาดไทย พ.ศ.๒๕๕๓ โดยกำหนดรับลงทะเบียนภายในเดือนพฤศจิกายน ๒๕๕๖
๒.๒ คนพิการที่มีคุณสมบัติและไม่มีลักษณะต้องห้ามตามระเบียบกระทรวงมหาดไทย ข้อ ๖ ให้ยื่นคำขอลงทะเบียนขอรับเงินเบี้ยความพิการด้วยตนเอง หรือในกรณีที่คนพิการเป็นผู้เยาว์ซึ่งมีผู้แทนโดยชอบธรรม คนเสมือนไร้ความสามารถ หรือคนไร้ความสามารถให้ผู้แทนโดยชอบธรรม ผู้พิทักษ์ หรือ ผู้อนุบาลแล้วแต่กรณี ยื่นคำขอแทนโดยแสดงหลักฐานการเป็นผู้แทนดังกล่าวต่อองค์การบริหารส่วนตำบลตะโละหะลอ
๒.๓ ให้คนพิการที่มีคุณสมบัติดังกล่าวข้างต้น ยื่นคำขอรับเงินสวัสดิการเบี้ยความพิการตามแบบคำขอที่กำหนด  (แบบคำขอขึ้นทะเบียนคนพิการ) ต่อองค์การบริหารส่วนตำบลตะโละหะลอ
- ๒ –

ระหว่าง วันที่ ๑ – ๓๐ พฤศจิกายน ๒๕๕๖  ณ  ที่ทำการองค์การบริหารส่วนตำบลตะโละหะลอ พร้อมหลักฐานดังต่อไปนี้ 
                             (๑) บัตรประจำตัวคนพิการ 
                               (๒) สำเนาทะเบียนบ้าน
(๓) สมุดบัญชีเงินฝากธนาคารพร้อมสำเนา สำหรับกรณีที่ผู้ขอรับเงิน
เบี้ยความพิการประสงค์ขอรับเงินเบี้ยความพิการผ่านธนาคาร


๒.๔ ในการยื่นคำขอลงทะเบียนรับเงินเบี้ยความพิการ จะต้องแสดงความประสงค์ในการขอรับเงินเบี้ยความพิการโดยวิธีใดวิธีหนึ่งดังนี้



(๑) รับเงินสดด้วยตนเอง



(๒) รับเงินสดโดยบุคคลที่ได้รับมอบอำนาจจากผู้มีสิทธิ



(๓) โดยเงินเข้าบัญชีเงินฝากธนาคารในนามผู้มีสิทธิ



(๔) โอนเงินเข้าบัญชีเงินฝากธนาคารในนามบุคคลที่ได้รับมอบอำนาจจากผู้มีสิทธิ

จึงประกาศมาเพื่อทราบโดยทั่วกัน 
ประกาศ  ณ วันที่  ๓๑  เดือนตุลาคม  พ.ศ. ๒๕๕๖
                                (นายมะโซ๊ะ  มะเต๊ะ)
                               นายกองค์การบริหารส่วนตำบลตะโละหะลอ
